S'unifica el preu del bitllet d'autobús entre València i la nostra ciutat
05 de febrer 2021

![Imagen 1](/media/mobhoti2/96-c_javier-raro.jpg)

​La recent adjudicació del contracte de transports per part de l'Autoritat del Transport Metropolità de València a l'empresa Actuacions Valldusenxe S.L. del servici interurbà de viatgers entre València i la ciutat de Sagunt (Línia 115), comporta unes millores per als usuaris que entraran pròximament en vigor.

  

La principal novetat, que ja estarà en marxa dilluns que ve, 8 de febrer, és la unificació de la tarifa en el bitllet senzill entre Sagunt i el Port de Sagunt en els desplaçaments fins a la capital provincial. D'esta manera, la tarifa s'establix en 2,80 euros per trajecte, que és el preu actual entre València i el nucli històric, que ara s'estendrà a la resta de servicis. El regidor de Mobilitat, Javier Raro, ha declarat que «**la unificació de tarifes és una reivindicació històrica de l'Ajuntament, que havíem traslladat repetidament a l’ATMV en reunions directes i a través de mocions aprovades per unanimitat en el ple». Respecte a la consecució de l'objectiu de la implantació de la nova tarifa, el regidor remarcava que «en l'última reunió amb l’ATMV ens van comunicar que prompte tindríem notícies en rstet sentit i és una satisfacció que a partir del pròxim dilluns ja es trasllade el nou cost als usuaris de Port Sagunt**».

  

Dilluns que ve també es recuperaran al 100% els servicis que es prestaven amb anterioritat a la pandèmia, per la qual cosa els recorreguts i horaris s'ampliaran respecte al que es venia prestant actualment, que estaven adaptats a la baixa demanda d'ús actual

  

Esta recuperació de servicis inclou dos eixides i dos arribades en la parada de bus situada en la rotonda enfront del CEIP Cronista Chabret de Sagunt, tots els dies laborables de l'any, tant lectius, com no lectius. «**Amb la recuperació del servici previ a la crisi sanitària es pretén que el nombre de viatgers per autobús es reduïsca, evitant saturacions en la situació de crisi sanitària que vivim**», ha indicat Javier Raro.

  

Per part de l’ATMV també s'ha notificat que durant este primer trimestre de l'any entrarà en vigor el nou bo de 10 viatges, anunciat el mes d'octubre passat, i que per als recorreguts entre la nostra ciutat i València tindran un preu de 20 euros. Amb la implantació d'este bo, amb el qual els usuaris podran desplaçar-se al preu de 2 euros el bitllet, es deixarà d'utilitzar el bo implantat l'any 2017 directament per l'Ajuntament, que l'empresa retirarà progressivament de la circulació.

  

Referent a estes novetats que suposaran una millora del servici i un estalvi de costos als usuaris i usuàries, el regidor de Mobilitat, Javier Raro indicava que «**són la conseqüència de l'aposta de la Generalitat Valenciana per l’ATMV i la millora del finançament que esta última ha tingut per part dels Pressupostos Generals de l'Estat, que recordem ha augmentat la subvenció al transport metropolità de València des dels 10 fins als 38 milions d'euros**». I finalitzava concloent que «**malgrat la situació sanitària en la qual ens trobem, amb notícies com esta esperem que l'ús del transport públic recupere la senda del creixement, perquè actualment els viatgers a penes arriben el 50% dels registrats en 2019. A més, volem prestar el millor servici possible als usuaris captius i habituals que continuen desplaçant-se amb autobús malgrat la pandèmia**».

  

Per a finalitzar, recordar que totes les novetats respecte el transport urbà i interurbà de viatgers es poden consultar en la web d’AVSA: http://www.avsa.es/

  

*   [](http://www.facebook.com/sharer.php?u=https://aytosagunto.es/va/actualitat/s-unifica-el-preu-del-bitllet-d-autobus-entre-valencia-i-la-nostra-ciutat/ "Facebook")
*   [](http://twitter.com/share?url=https://aytosagunto.es/va/actualitat/s-unifica-el-preu-del-bitllet-d-autobus-entre-valencia-i-la-nostra-ciutat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/s-unifica-el-preu-del-bitllet-d-autobus-entre-valencia-i-la-nostra-ciutat/ "Linked In")
*   [](mailto:?body=https://aytosagunto.es/va/actualitat/s-unifica-el-preu-del-bitllet-d-autobus-entre-valencia-i-la-nostra-ciutat/)